จันทบุรีจัดประกวดถ่ายภาพ ดุจดั่งภาพฝันจันทบูร

จังหวัดจันทบุรี จัดการประกวดถ่ายภาพ ดุจดั่งภาพฝันจันทบูร  ชิงเงินรางวัลกว่าแสนบาท  เพื่อเป็นการประชาสัมพันธ์แหล่งท่องเที่ยวของจังหวัดจันทบุรีให้เป็นที่รู้จักมากขึ้น  

นายพูลศักดิ์ ประณุทนรพาล ผู้ว่าราชการจังหวัดจันทบุรี เปิดเผยว่า จังหวัดจันทบุรี จัดการประกวดถ่ายภาพ ดุจดั่งภาพฝันจันทบูร  ชิงเงินรางวัลกว่าแสนบาท เพื่อเป็นการประชาสัมพันธ์แหล่งท่องเที่ยวของจังหวัดจันทบุรีให้เป็นที่รู้จักมากขึ้น  โดยเปิดโอกาสให้ประชาชน นักท่องเที่ยวทั้งชาวไทยและชาวต่างประเทศที่พำนักอยู่ในประเทศไทยทุกเพศ ทุกวัย ส่งเข้าประกวดได้โดยไม่เสียค่าสมัคร ทั้งนี้จังหวัดจันทบุรีได้จัดสรรงบประมาณแผนปฏิบัติการไทยเข้มแข็งเพื่อใช้ในการประกวดดังกล่าว โดยผู้ชนะเลิศ จะได้รับรางวัลเงินสด 100,000 บาท  พร้อมถ้วยรางวัลประทานจาก พระเจ้าวรวงศ์เธอ พระองค์เจ้าโสมสวลี พระวรราชาทินัดดามาตุ  รางวัลรองชนะเลิศอันดับ 1 จะได้รับรางวัลเงินสด 50,000 บาท  พร้อมถ้วยรางวัลเกียรติยศจาก นายพูลศักดิ์ ประณุทนรพาล ผู้ว่าราชการจังหวัดจันทบุรี รางวัลรองชนะเลิศอันดับ 2  จะได้รับรางวัลเงินสด 30,000 บาท พร้อมถ้วยรางวัลเกียรติยศจาก นายพงศธร สัจจชลพันธ์ รองผู้ว่าราชการจังหวัดจันทบุรี และรางวัลชมเชย จำนวน 25 รางวัล รางวัลละ 3,000 บาท พร้อมใบประกาศเกียรติคุณ โดยเปิดรับภาพเข้าประกวดตั้งแต่บัดนี้เป็นต้นไปจนถึงวันที่ 30 เมษายน 2553 ณ สำนักงานสรรพสามิตพื้นที่จังหวัดจันทบุรี  ศาลากลางจังหวัดจันทบุรี ทั้งนี้ภาพที่ส่งเข้าประกวดจะต้องเป็นภาพที่ถ่ายในจังหวัดจันทบุรี มีขนาดของภาพด้านกว้าง 12 นิ้ว ด้านยาว 18 นิ้ว ไม่มีการตัดต่อภาพ  พร้อมทั้งมีคำบรรยายใต้ภาพ โดยผู้ประกวดสามารถส่งภาพเข้าประกวดได้ไม่จำกัดจำนวนภาพ และบันทึกภาพถ่ายลงแผ่น CD-R จำนวน 1 ภาพต่อ 1 แผ่น


 ผู้สมัครทางไปรษณีย์จะถือเอาวันที่ไปรษณีย์ประทับตราเป็นสำคัญ  ผู้สนใจสามารถติดต่อสอบถามรายละเอียดเพิ่มเติมได้ที่ สำนักงานสรรพสามิตพื้นที่จังหวัดจันทบุรี  หรือดาวน์โหลดใบสมัครได้ที่  www. janthaburi.excise.go.th

